നഗരത്തിലെ വെന്ഡിംഗ് സോണുകള്ക്ക് അംഗീകാരം 4 ജെ.എച്ച്.ഐ തസ്തികകള് അധികമായി അനുവദിക്കാന് ശുപാര്ശ ചെയ്തു ആലപ്പുഴ: നഗരത്തിലെ തെരുവോര കച്ചവടക്കാര്ക്കുള്ള വിവിധ വെന്ഡിംഗ് ,നോണ് വെന്ഡിംഗ് ,റെസ്ട്രിക്ടഡ് സോണുകള് നഗരസഭ കൗണ്സില് അംഗീകരിച്ചു. തെരുവോര കച്ചവടക്കാരുടെ പുനരധിവാസത്തിനായി ടൗണ് വെന്ഡിംഗ് കമ്മിറ്റി പുനഃസംഘടിപ്പിക്കാനും തീരുമാനിച്ചു. ഖരമാലിന്യ സംസ്കരണവുമായി ബന്ധപ്പെട്ട് തയ്യാറാക്കിയ ആക്ഷന് പ്ലാന് കൗണ്സില് അംഗീകരിച്ചു. നഗരസഭയിലെ ബയോ ഡൈവേഴ്സിറ്റി മാനേജ്മെന്റ് കമ്മിറ്റി നാട്ടുവൈദ്യന്മാര്, കര്ഷകര്, ജൈവ വൈവിധ്യ മേഖലയില് പ്രാഗത്ഭ്യമുള്ളവര്, മത്സ്യ ബന്ധന തൊഴിലാളികള്, സാമൂഹ്യ പ്രവര്ത്തകര്, ഗവേഷകര് എന്നിവരെ ഉള്പ്പെടുത്തി പുനഃസംഘടിപ്പിക്കും. നഗരത്തിലെ ജനസംഖ്യയും പകര്ച്ചവ്യാധി സാദ്ധ്യതയും അടക്കമുള്ള കാര്യങ്ങള് പരിഗണിച്ച് 4 ജെ.എച്ച്.ഐ തസ്തികകള് അധികമായി അനുവദിക്കാന് നഗരകാര്യ ഡയറക്ടര്ക്ക് കത്തെഴുതാന് കൗണ്സില് ശുപാര്ശ ചെയ്തു. മുന് ഭരണ സമിതിയുടെ കാലത്ത് കൃത്യമായ ജൈവ,അജൈവ മാലിന്യ സംസ്കരണ മാര്ഗ്ഗങ്ങളൊരുക്കാതിരുന്നതിനും നിര്ദ്ദേശിക്കപ്പെട്ട സമയരേഖ പാലിക്കാതിരുന്നതിനും ദേശീയ ഹരിത ട്രിബ്യൂണല് നഗരസഭയ്ക്ക് 15 ലക്ഷം രൂപ പിഴ ചുമത്തിയ വിവരം കൗണ്സിലില് റിപ്പോര്ട്ട് ചെയ്തു. അമൃത് പദ്ധതിയില് പൂര്ത്തീകരിച്ച വാട്ടര് കിയോസ്കുകള് ഉടന് തുറന്ന് പ്രവര്ത്തിപ്പിക്കാനും നടത്തിപ്പ് ചുമതല കുടുംബശ്രീയെ ഏല്പ്പിക്കാനും പരിപാലന ചിലവിലേയ്ക്ക് ലിറ്ററൊന്നിന് 50 പൈസ നിരക്കില് ഈടാക്കാനും തീരുമാനിച്ചു. നിലത്തെഴുത്താശാട്ടിമാര്ക്ക് ഗ്രാന്റ് ആളൊന്നിന് 12,000 രൂപ വീതം അനുവദിച്ചു. അമൃത് പദ്ധതിയുടെ നടത്തിപ്പില് സംസ്ഥാനത്ത് ഒന്നാം സ്ഥാനത്ത് നില്ക്കുന്ന ആലപ്പുഴ നഗരസഭയിലെ വിവിധ അമൃത് പ്രോജക്ടുകള്ക്കും കൗണ്സില് അംഗീകാരം നല്കി. ചെയര്പേഴ്സണ് സൗമ്യ രാജ് അദ്ധ്യക്ഷത വഹിച്ചു. ഉപാദ്ധ്യക്ഷന് പി.എസ്.എം.ഹുസൈന്, സ്ഥിരം സമിതി അദ്ധ്യക്ഷരായ ബീന രമേശ്, കെ.ബാബു, എ.ഷാനവാസ്, കക്ഷി നേതാക്കളായ എം.ആര് പ്രേം ,ഡി.പി.മധു, റീഗോ രാജു, ഹരികൃഷ്ണന്,നസീര് പുന്നയ്ക്കല്, രതീഷ്, സലിം മുല്ലാത്ത് എന്നിവര് സംസാരിച്ചു.